**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory v poľnohospodárstve formou priamych platieb (ďalej len „návrh nariadenia“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia je reflektovať podmienky poskytovania podpory v súvislosti s niektorými intervenciami a opatreniami stanovenými v strategickom pláne Spoločnej poľnohospodárskej politiky, na ktoré sa vzťahuje integrovaný administratívny a kontrolný systém, na novú právnu úpravu vyplývajúcu z nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6. 12. 2021) v platnom znení. V záujme zabezpečenia právnej istoty, ochrany práv poľnohospodárov a zaručenia bezproblémového, koherentného a efektívneho fungovania typov intervencií vo forme priamych platieb, sa návrhom upravujú pravidlá poskytovania podpory v poľnohospodárstve na základe oddelených a viazaných priamych platieb, v intenciách strategického plánu Spoločnej poľnohospodárskej politiky, ktorými sú základná podpora príjmu v záujme udržateľnosti, komplementárna redistributívna podpora príjmu v záujme udržateľnosti, komplementárna podpora príjmu pre mladého poľnohospodára, celofarmová eko-schéma, podpora na zlepšenie životných podmienok zvierat podporou pastevného chovu, viazaná podpora príjmu na pestovanie vybraných druhov bielkovinových plodín, viazaná podpora príjmu na kravy chované v systéme s trhovou produkciou mlieka, viazaná podpora príjmu na ovce a kozy, viazaná podpora príjmu na pestovanie chmeľu, viazaná podpora príjmu na pestovanie cukrovej repy, viazaná podpora príjmu na pestovanie vybraných druhov ovocia, viazaná podpora príjmu na pestovanie vybraných druhov zeleniny.

Návrh nariadenia nebude predmetom vnútrokomunitárneho pripomienkového konania.

Návrh nariadenia bol v súlade s čl. 13 ods. 7 Legislatívnych pravidiel vlády Slovenskej republiky predmetom skráteného medzirezortného pripomienkového konania z dôvodu potreby implementovania právne záväzných aktov Európskej únie a Strategického plánu Spoločnej poľnohospodárskej politiky, a z toho vyplývajúcej hroziacej značnej hospodárskej škody spočívajúcej v riziku, že neprijatím tohto návrhu nariadenia vlády by bolo znemožnené vyplácanie finančných prostriedkov z príslušných fondov Európskej únie a súvisiace podávanie žiadostí a ich administrácia a jeho vyhodnotenie je vo vyhodnotení pripomienkového konania. Na rokovanie Legislatívnej rady vlády sa návrh nariadenia predkladá s rozporom s Ministerstvom obrany Slovenskej republiky, Asociáciou zamestnávateľských zväzov a združení, Slovenskou poľnohospodárskou a potravinárskou komorou a Zemiakarským a zeleninárskym zväzom Slovenskej republiky.

Dátum nadobudnutia účinnosti je navrhnutý tak, aby adresáti právneho predpisu mali primeraný čas na oboznámenie sa s novou právnou úpravou.